Þingræður haldnar á Alþingi Íslendinga



Herra forseti. Því hefur verið lýst af mér og fleiri mönnum, bæði við fyrri hluta þessarar umr. og 1. umr. málsins hér í hv. d., að tilgangurinn með þessu frv., sem hér liggur fyrir, er enginn annar en sá að taka innheimtuna á fasteignaskattinum frá sýslumönnum og bæjarfógetum og færa það yfir á oddvitana í landinu. Við teljum, að þetta sé algerlega óþarft og engan veginn heppilegt, þar sem annars vegar eru menn, sem hafa flestir nægilegt af starfsfólki til þess að anna þeim störfum, sem að kalla, bæði innheimtu og öðru. Hins vegar eru önnum kafnir oddvitar víðs vegar um landið, sem lítið hafa fyrir sitt starf og engin ástæða til að vera að bæta á. Þar að auki er þess að geta, að um fasteignaskatt eru fleiri lagaákvæði en eitt, sem nauðsynlegt væri þá að sameina í eitt, áður en gerðar eru breytingar á þeim lögum, og því fremur er ástæða til þess nú, þar sem næstu daga gengur í gildi nýtt fasteignamat, og samkv. lögum er ákveðið, að þá verði tekin til athugunar ákvæði um skatta, sem lagðir eru á eignir og fasteignir. Það er bæði eignarskatturinn og fasteignaskatturinn. Ég tel þess vegna eðlilegt, ef ekki fæst frestun á þessu máli, þannig að það verði látið daga uppi, að það verði þá fellt hér í hv. deild, því að ég sé ekki neina ástæðu til þess að vera að knýja það fram nú. Þessi mál þarf að taka til nánari athugunar og eðlilegast, að þá séu færð í lag þau ákvæði, sem eru um fasteignaskatt, og það undirbúið fyrir næsta Alþingi.



Herra forseti. Í nál. fjhn. er þess getið, að ég hafi ekki tekið afstöðu til málsins, þegar það var afgreitt. Ég vil nú af þessu tilefni taka fram, að miðað við þá gagnrýni, sem fram hefur komið á þessu frv. frá ýmsum þm., sem eru fulltrúar sveitanna, bæði við fyrri umr. og svo nú, teldi ég ekki ástæðu til að leggja mikla áherzlu á, að þetta frv. næði fram að ganga að þessu sinni. Það er bæði, eins og hv. þm. A-Húnv. sagði, að til þess liggja nú ekki knýjandi ástæður, og fyrir utan þau sjónarmið, sem hann og aðrir hafa hreyft, tel ég, að það væri skynsamlegra, ef breytingar ætti að gera í þessum efnum, að taka þá málið víðtækara og samræma þau lagaákvæði, sem eru um fasteignaskatta eða lóðagjöld, því að um það eru nokkur fleiri ákvæði, varðandi tekjuheimildir sveitarfélaga og bæjarfélaga af fasteignum og lóðum. Og mér sýnist, ef þessar breytingar eru gerðar á þessu, þá haldi það áfram að vera nokkuð sundurleitt og mætti samrýma þá löggjöf betur. Ég er ekki reiðubúinn á þessu stigi málsins að rökstyðja nánar skoðun mína í þessu efni, en ég held, að hv. þingmönnum sé ljóst, og það var rætt innan fjhn., að annars vegar hafa bæjarfélögin og sveitarfélögin sín fasteignagjöld eftir sérstökum lögum og hins vegar var ekki alls fyrir löngu breytt því ákvæði, að sá fasteignaskattur, sem hér er verið að innheimta og rann áður til ríkisins, rennur til sveitar- og bæjarfélaganna, og eru þannig eiginlega á tvennan hátt innheimt og að vissu leyti dálítið annarlega þessi gjöld til sveitarfélaganna. Mér finnst þess vegna, að það séu bæði formleg og efnisleg sjónarmið, sem liggi til þess, að ástæða væri til þess, að þetta mál væri nánar athugað, áður en Alþ. endanlega afgreiddi það af sinni hálfu, og teldi þess vegna langeðlilegast og skynsamlegast, að þessu máli yrði nú frestað að sinni á þessu þingi eða færi ekki lengra.